Honor Blackman

Honor Blackman (22. august 1925 London – 5. aprill 2020 Lewes, Ida-Sussex) oli inglise näitleja.

Ta sai tuntuks 1960. aastatel rolliga spioonisarjas "The Avengers". 1964. aastal kehastas ta kolmandas James Bondi filmis "Kuldsõrm" ("Goldfinger") Bondi-tüdrukut Pussy Galore'it, kes pani aluse üha iseseisvamatele ja intelligentsematele Bondi-tüdrukutele. Filmi võtete ajal oli Blackman 39-aastane ja toona James Bondi kehastanud Sean Conneryst viis aastat vanem"James Bond actress Honor Blackman dies aged 94". bbc.com. 6.4.2020. Vaadatud 16.1.2025; Blackman jäi kõige vanemaks Bondi-tüdrukuks kuni filmini "007 Spectre" (2015), kus Bondi-tüdrukut kehastanud Monica Bellucci oli 50-aastane."Suri bonditüdrukut Pussy Galore’i mänginud näitlejanna Honor Blackman". ohtuleht.ee. 6.4.2020. Vaadatud 16.1.2025

Koos Conneryga mängis Blackman ka vesternis "Shalako" (1967), mille naispeaosas mängis Brigitte Bardot. Blackmani üks tuntumaid filmirolle oli veel mütoloogial põhineval filmis "Jason ja argonaudid" ("Jason and the Argonauts"; 1963). Tema tuntumate telerollide hulka kuuluvad külalisrollid telesarjades "Columbo" (1972) ja "Doctor Who" (1986) ning kandev roll Briti situatsioonikomöödias "The Upper Hand" (1990–1996). Lisaks tegi Blackman näitlejakarjääri jooksul mitu teatrirolli, näiteks muusikalides "Helisev muusika", "Minu veetlev leedi" ja "Kabaree". Elu lõpu poole tuuritas ta ringi ühenaisešõuga "Honor Blackman As Herself".

2002. aastal loobus ta Briti impeeriumi ordu komandöri tunnustuse vastu võtmisest, kuna kirgliku vabariiklasena pidas ta selle vastu võtmist silmakirjalikuks.

 Viited 

 Välislingid 


Kategooria:Suurbritannia näitlejad
Kategooria:Sündinud 1925
Kategooria:Surnud 2020